《海山亭观落日歌》
清代·顾我锜

羲和鞭日声隆隆，朱轮丹毂双碾空。涂穷猝入大瀛海，回光倒烛深潭龙。

海水忽涌沸，银涛如屋相撞舂。欲吞不吞吐不吐，但见万里熔红铜。

阳侯惊诧海若笑，幻出万象真无穷。夭矫一金蛇，独卧洪波中。

连蜷袅窕千万丈，小蛇蜿蜿来相从。熠然变火光，倾泻玻璃宫。

浮光照曜际穷发，馀光溢出难为容。飘飘海山亭，结拘当海冲。

我来露顶坐其上，放眼顿觉开心胸。霞收景灭忽不见，皎皎玉境升天东。

作者简介：清江苏吴江人，字湘南。廪生。工诗文。鄂尔泰任江苏布政使时，试古学，居五十三人之冠。雍正中聘修《江南通志》。寻卒。有《三余笔记》、《浣松轩文集》等。